Lidt over klokken otte søndag morgen modtog Nordjyllands Politi en anmeldelse om en bil, der lå på taget på en mark. Da politiet og redningstjeneste nåede frem, var den 45-årige mand afgået ved døden.

En 45-årig mand er søndag morgen afgået ved døden i en solofærdselsulykke. De pårørende er underrettet. Politiet fik klokken 8.06 anmeldelsen om, at der cirka fem kilometer øst for Fjerritslev lå en bil på taget på en mark. Da politi og redningstjeneste nåede frem, var den 45-årige mand afgået ved døden på stedet. Han var alene i køretøjet. Efterlyser vidner Politiet ved endnu ikke mere om, hvad der er sket. -	Anmelderen, der ringer ind, ser bare en bil, der ligger på taget. Så vi ved ikke, hvornår det præcis er sket, så hvis nogle vidner har set bilen ligge på hovedet derude tidligere, vil vi rigtig gerne høre fra dem, siger Mads Hessellund, vagtchef ved Nordjyllands Politi. Man kan kontakte Nordjyllands Politi på nummeret 114, hvis man har oplysninger om ulykken.